**สภายุติธรรมแห่งสากล**

สารเรซวาน พ.ศ. 2568 (ค.ศ. 2025)

ถึง บาไฮศาสนิกชนทั่วโลก

เพื่อนบาไฮที่รักยิ่ง

1

ด้วยเวลาที่เหลือเพียงแค่หนึ่งปีก่อนที่ช่วงแรกของแผนงานเก้าปีจะจบลง เรารอคอยที่จะรายงานถึงความคืบหน้าของแผนฉบับนี้ว่า ด้วยตัวอย่างที่ยอดเยี่ยมมากมายของความเพียรพยายามอันทรงคุณค่าเหล่านี้ วิสัยทัศน์ที่ศาสนาบาไฮนำเสนอนั้นกำลังช่วยเติมความหวังให้กับหัวใจของคนจำนวนมากขึ้นเรื่อย ๆ อย่างไร

2

กระบวนการของการเจริญเติบโตยังคงรุดหน้าต่อไป ความสำเร็จในการก้าวผ่านอุปสรรคอย่างน่าทึ่งได้เกิดขึ้นในหลากหลายท้องถิ่นและสภาพแวดล้อมที่แต่เดิมไม่เคยเห็นความก้าวหน้าอย่างมีนัยสำคัญเช่นนี้มาก่อน เมื่อเมล็ดพันธุ์แห่งความศรัทธาได้แตกหน่อเขียวขจีและขีดความสามารถในการทำงานร่วมกับจิตวิญญาณจำนวนมากในคราเดียวกันเริ่มก่อตัวขึ้นมาความก้าวหน้าที่กล่าวถึงนี้มักเป็นจริงขึ้นมาได้ด้วยความช่วยเหลือของบรรดาอาสาสมัครผู้บุกเบิกผู้ทุ่มเทที่มีหัวใจคุกรุ่นด้วยความรักต่อพระผู้เป็นเจ้าของพวกเขา และได้รีบเร่งเดินทางไปประจำการทั้งในประเทศและต่างประเทศในจำนวนที่น่าประทับใจยิ่ง ในกลุ่มชุมชนที่โครงการเพื่อการเติบโตได้เริ่มขึ้นแล้วนั้น ได้มีการให้ความสนใจครั้งใหม่ที่จะนำกลยุทธ์และแนวทางการดำเนินการที่ได้รับการพิสูจน์แล้วว่าสัมฤทธิ์ผลมาประยุกต์ใช้อย่างสร้างสรรค์และเฉลียวฉลาด ซึ่งจะช่วยให้เพื่อน ๆ ก้าวข้ามหลักชัยที่สองและสามไปได้ และในกลุ่มชุมชนที่รุดหน้าแข็งแกร่ง ประกายภาพของพลังแห่งการสร้างสังคมของศาสนาบาไฮกำลังปรากฏให้เห็นชัดเจนยิ่งขึ้น เมื่อรูปแบบชีวิตบาไฮที่มีชีวิตชีวาและพัฒนาเปลี่ยนแปลงไปได้รับการตอบรับจากกลุ่มคนที่ตื่นตัวขึ้นมาซึ่งมีจำนวนเพิ่มมากขึ้นเรื่อย ๆ

3

ในขณะเดียวกัน การมีส่วนร่วมในสังคมของคนในระดับรากหญ้าก็มีความก้าวหน้าอย่างน่าชื่นชม โครงการริเริ่มด้านกิจกรรมเพื่อสังคมในชุมชนที่เน้นเรื่องการศึกษามีจำนวนเพิ่มขึ้นอย่างรวดเร็วที่สุด แต่โครงการริเริ่มอื่น ๆ ก็มีความก้าวหน้าเช่นกัน เช่น การเกษตร สุขภาพ สิ่งแวดล้อม การส่งเสริมบทบาทสตรี และศิลปะ ความก้าวหน้าในลักษณะนี้เห็นได้ชัดเจนที่สุดในกลุ่มชุมชนที่มีความแข็งแกร่งที่สุด ที่หมู่บ้านหนึ่งหรือละแวกบ้านหนึ่ง หรือแม้กระทั่งถนนเพียงสายเดียวหรือตึกเพียงตึกเดียวที่มีความหนาแน่นสูง ที่เป็นที่อยู่อาศัยของประชากรที่กำลังได้สัมผัสกับการยกระดับชีวิตจิตใจที่เป็นผลมาจากการนำหลักพระธรรมคำสอนของศาสนามาทำให้เป็นจริงอย่างสัมผัสได้ ในหลายท้องที่ ผู้นำชุมชนและบุคคลผู้มีหน้าที่รับผิดชอบด้านการศึกษาของเด็กหรือการพัฒนาสังคมในระดับท้องถิ่น ไม่เพียงแต่หันมาหาชาวบาไฮเพื่อรับฟังมุมมองต่าง ๆ เท่านั้น หากแต่ยังแสวงหาความร่วมมือที่จะค้นหาวิธีแก้ปัญหาที่เป็นรูปธรรมอีกด้วย นอกจากนี้ เรายังรู้สึกยินดีที่เห็นว่าในระดับชาติและระดับนานาชาติ การเข้ามีส่วนร่วมของบาไฮต่อวาทกรรมในหัวข้อสำคัญบางประเด็นกำลังได้รับความสนใจและชื่นชมมากขึ้นเรื่อย ๆ

4

แผนงานเก้าปีพึ่งพากระบวนการเรียนรู้อันกว้างขวางครอบคลุมทั่วโลก กระบวนการซึ่งมีประสิทธิผลไม่ว่าจะเป็นในเขตภูเขาสูงของโบลิเวียหรือชานเมืองซิดนีย์ กระบวนการเรียนรู้ดังกล่าวก่อให้เกิดกลยุทธ์และการปฏิบัติงานที่สามารถนำไปปรับใช้ได้กับทุกสภาพแวดล้อม การเรียนรู้นี้เป็นระบบ พัฒนาไปตามกำลังความสามารถในชุมชน เปิดต้อนรับคนทุกคน สร้างการติดต่อเชื่อมโยงและผลิบาน มาเป็นความสัมพันธ์ที่มีพลวัตระหว่างครอบครัว ระหว่างเพื่อนบ้าน ระหว่างเยาวชน และระหว่างทุกคนที่พร้อมจะเป็นผู้มีบทบาทสำคัญในภารกิจอันยิ่งใหญ่นี้ กระบวนการเรียนรู้นี้ช่วยสร้างชุมชนที่เต็มไปด้วยศักยภาพ ช่วยให้สามารถบรรลุความปรารถนาอันสูงส่งของผู้คนที่เดิมเคยถูกแบ่งแยกออกจากกันเนื่องจากสภาพทางภูมิศาสตร์ ภาษา วัฒนธรรม หรือเงื่อนไขอื่น ๆ แต่บัดนี้ พวกเขาได้ยินและตอบสนองต่อการเรียกร้องสากลของพระบาฮาอุลลาห์ให้ “เพียรพยายามอย่างไม่หยุดหย่อนเพื่อชีวิตที่ดีขึ้นของกันและกัน” และกระบวนการนี้เชื่อมั่นอย่างเต็มเปี่ยมในอานุภาพของพระวจนะของพระผู้เป็นเจ้าที่ช่วยมอบพลังชีวิต—“อานุภาพที่ผสานทุกสิ่งเข้าไว้ด้วยกัน อานุภาพที่ขับเคลื่อนจิตวิญญาณ และอานุภาพที่เชื่อมโยงและกำกับสรรพสิ่งในโลกมนุษย์”—และเชื่อมั่นในการลงมือปฏิบัติงานอย่างต่อเนื่อง ที่ได้รับแรงบันดาลใจจากอานุภาพนี้

5

ท่ามกลางความมืดมัวของท้องฟ้าที่พายุพัดกระหน่ำ แสงที่ส่องประกายจากการทุ่มเทแรงกายแรงใจของพวกท่านช่างเจิดจ้าสว่างไสวแม้ว่าพายุจะยังโหมกระหน่ำไปทั่วโลก แต่สถานที่หลบภัยที่จะปกป้องมนุษยชาติกำลังได้รับการสร้างขึ้นมาในประเทศ ในภูมิภาค และในกลุ่มชุมชนต่างๆอย่างไรก็ดี ยังมีภารกิจอีกมากมายที่เราต้องเร่งลงมือทำ ชุมชนบาไฮในแต่ละประเทศต่างมีความคาดหวังของตนเองต่อความคืบหน้าที่จะเกิดขึ้นในช่วงแรกของแผนงานเก้าปีนี้วันเวลากำลังจะผ่านพ้นไปมิตรสหายผู้เป็นที่รัก และผู้เผยแผ่พระธรรมคำสอน และผู้พิทักษ์สนับสนุนพระผู้ทรงความงามอันอุดมพร บัดนี้ ความอุตสาหะของพวกท่านเป็นสิ่งจำเป็นยิ่ง ความก้าวหน้าน้อยใหญ่ที่จะเกิดขึ้นในช่วงหลายเดือนข้างหน้าซึ่งจะผ่านไปอย่างรวดเร็วก่อนถึงเรซวานครั้งต่อไป จะช่วยเตรียมชุมชนแห่งพระนามอันยิ่งใหญ่ที่สุดให้พร้อมยิ่งขึ้นสำหรับสิ่งที่จะต้องบรรลุต่อไปในระยะที่สองของแผนงานฉบับนี้ ขอให้ท่านประสบความสำเร็จ ด้วยเหตุนี้เราขอวิงวอนต่อพระผู้เป็นนายผู้ทรงอำนาจสูงสุดด้วยเหตุนี้เราวิงวอนขอความช่วยเหลืออันไม่ขาดสายจากพระองค์ ด้วยเหตุนี้เราจึงขอวิงวอนพระองค์ให้ทรงส่งทูตสวรรค์ที่พระองค์โปรดปรานมาช่วยเหลือพวกท่านทุกคน

[ ลงนาม ] สภายุติธรรมแห่งสากล